b'\n_START_ARTICLE_\nHrastov turek\n_START_SECTION_\nOpis\n_START_PARAGRAPH_\nTa vrsta turkov zraste v vi\xc5\xa1ino tudi do 20 cm in ima povpre\xc4\x8dno klobuk premera od 8 do 15 cm, lahko pa celo do 25 cm. Barva klobuka variira od ope\xc4\x8dnato rde\xc4\x8de do rjasto ali oran\xc5\xbeno rjave. Mlade gobe imajo polkro\xc5\xbeen klobuk s podvihanim robom, kasneje pa se klobuk zravna in postane blazinast. Himenijhrastovega turka je pri mladih gobah belkast, sestavljen pa je iz tankih cev\xc4\x8dic sprva belkaste barve, s starostjo pa postajajo vse bolj sivo rjave. V njih je 12-16 x 4-5 mikronov velik, trosni prah rjave barve in vretenaste oblike. Cevke so zaokro\xc5\xbeeno prira\xc5\xa1\xc4\x8dene na valjast, poln in trd bet, ki je povpre\xc4\x8dno visok od 8-15 cm in ima v premeru od 2-3 cm. V dni\xc5\xa1\xc4\x8du je bet pogosto zelenkasto lisast, cel pa je pora\xc5\xa1\xc4\x8den z rde\xc4\x8dkastimi luskicami, ki s\xc4\x8dasoma porjavijo._NEWLINE_Meso je belkasto in \xc4\x8dvrsto. Na prerezu najprej porde\xc4\x8di, nato pa postane vijoli\xc4\x8dasto sivo in je prijetnega vonja in okusa.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nHrastov turek raste skupinsko ali posami\xc4\x8dno pod hrasti, pojavi pa se precej pozno v jeseni in je pogosta goba na\xc5\xa1ih gozdov._NEWLINE_Je odli\xc4\x8dna, \xc4\x8dvrsta in zelo okusna goba, ki je vsestransko uporabnam. Zelo stari primerki postanejo mehki.'